SPRÁVA O ÚČASTI V KOMUNITÁRNYCH PROGRAMOCH ZA ROK 2010

REZORT	Ministerstvo financií SR	
NÁZOV PROGRAMU	Colníctvo 2013 (Customs 2013)	
TRVANIE (OD-DO)	1. 1. 2008 - 31. 12. 2013 (správa o účasti za obdobie od 1. 4. 2010 do 31. 3. 2011)	
CELKOVÝ ROZPOČET	275 000 EUR pre finančný rok programu (1. 4. 2010 - 31. 3. 2011), čo predstavuje o 60 500 EUR viac ako v roku 2009.
Celkový rozpočet zahŕňa aj čiastku 5 000 EUR pre projekt „Linguistic support“.
V prvej finančnej obálke bolo poskytnutých 165 000 EUR a v druhej obálke bolo poskytnutých 55 000 EUR. 	
PRÁVNY ZÁKLAD	Rozhodnutie Európskeho parlamentu a Rady č. 624/2007/ES z 23. mája 2007, ktorým sa ustanovuje akčný program pre colné správy v Spoločenstve (Colníctvo 2013)	
STRUČNÝ POPIS A CIELE	Základným cieľom programu Customs 2013 je podporovať a dopĺňať aktivity členských štátov zameraných na zabezpečenie efektívneho fungovania vnútorného trhu v oblasti colníctva, a to na základe splnenia nasledujúcich celkových cieľov:

•	Bezpečnosť dodávateľského reťazca a uľahčenie obchodu - iniciatíva automatizácie spracovania a výmeny informácií medzi colnými správami a obchodnými subjektmi. 
•	Rovnocenné výsledky a infraštruktúra - colníctvo na princípe spoločného právneho základu, spoločných pracovných metód a informačných systémov.
•	Ochrana finančných záujmov EÚ - väčší dôraz na boj proti podvodom v colnej oblasti, pašovaniu a obchodu s falzifikátmi a nedovolenými napodobeninami pomocou účinnej legislatívy a efektívnych nástrojov.
•	Posilnenie bezpečnosti a ochrany.
•	Rozširovanie EÚ - poskytovanie pomoci kandidátskym krajinám.

Na dosiahnutie uvedených cieľov slúžia najmä nasledujúce nástroje programu:

•	Komunikačné systémy a systémy výmeny informácií (implementácia elektronických systémov výmeny informácií medzi národnými správami a elektronických systémov zabezpečujúcich prechod k „bezpapierovému“ prostrediu komunikácie colných správ s obchodnou sférou).
•	Riadiace a projektové skupiny.
•	Semináre pre colných špecialistov.
•	Pracovné návštevy v národných administratívach členských a kandidátskych krajín.
•	Projekty benchmarkingu.

Plnenie cieľov sa zabezpečuje aj prostredníctvom 6 riadiacich skupín, ktorými sú skupina pre Modernizovaný colný kódex, skupina pre elektronické colníctvo (právne a IT aspekty), skupina pracovných metód, skupina colných laboratórií, skupina pre vzdelávanie a skupina pre komunikačnú sieť EÚ v colných a daňových otázkach. Colné riaditeľstvo SR má stále zastúpenie vo všetkých riadiacich skupinách a člen každej skupiny sa zúčastňuje pravidelných pracovných stretnutí danej skupiny zameraných na špecifickú problematiku. Zároveň sa Colné riaditeľstvo SR zapája do prioritných úloh vyplývajúcich z nových výziev v oblasti zabezpečenia ochrany obchodného reťazca a obyvateľov EÚ.	
ÚČASŤ V PROGRAME A 
KONEČNÍ PRÍJEMCOVIA	Na programe sa zúčastňujú všetky členské štáty EÚ, Chorvátsko, Turecko, Srbsko a FYROM. Koneční príjemcovia programu v rámci colnej správy v Slovenskej republike sú všetky útvary colnej správy, teda Colné riaditeľstvo SR, colný kriminálny úrad a pobočky CKÚ, ako aj colné úrady a pobočky CÚ. Zároveň sa aktivít programu môžu zúčastniť aj zástupcovia iných orgánov štátnej správy a obchodnej sféry, za predpokladu, že spĺňajú požiadavky stanovené pre účastníkov aktivity.
V roku 2010  zabezpečila Slovenská republika napĺňanie cieľov programu Customs 2013 účasťou expertov colnej správy, Ministerstva financií SR a Ministerstva hospodárstva SR na stretnutiach riadiacich, pracovných a projektových skupín, seminároch, workshopoch a pracovných návštevách a ďalších aktivitách programu.	
FINANCOVANIE A SPOLUFINANCOVANIE	Financovanie programu Customs 2013 je zabezpečené z rozpočtu EÚ. Každá členská krajina má na tento program vyhradenú finančnú čiastku, tzv. finančnú obálku. Všetky aktivity uskutočnené v rámci programu Customs 2013 sú financované z vlastného rozpočtu programu na základe pridelených finančných kódov v súlade finančnými pravidlami programu.	
PREDCHÁDZAJÚCE / 
NASLEDUJÚCE PROGRAMY	Program Customs 2007 existuje od roku 1991, kedy bol prijatý na základe Rozhodnutia Rady a Európskeho parlamentu č. 91/341 pod názvom MATTHAEUS. Od 1. 1. 1996 do 31. 12. 2000 sa realizoval pod názvom Customs 2000, po jeho skončení program pokračoval od 1. 1. 2001 do 31. 12. 2002 na základe Rozhodnutia Rady a Európskeho parlamentu č. 210/97 ako Customs 2002. Na základe dobrých skúseností získaných z predchádzajúcich programov, a to najmä z programu Customs 2002, bol na obdobie od 1. 1. 2003 do 31. 12. 2007 prijatý Rozhodnutím Európskeho parlamentu a Rady č. 253/2003/EC program Customs 2007. Nástupníckym programom programu Customs 2007 je momentálne prebiehajúci program Customs 2013 (1. 1. 2008 - 31. 12. 2013).	
SUBJEKTY ZODPOVEDNÉ ZA 
RIADENIE A IMPLEMENTÁCIU PROGRAMU V EÚ / SR	 EÚ: Výbor programu Customs 2013
 Generálne riaditeľstvo pre dane a colnú úniu (DG TAXUD)

 SR: Odbor medzinárodných vzťahov Colného riaditeľstva SR vykonáva funkciu národného koordinátora programu Customs 2013.	
POČET PROJEKTOV 
V ROKU 2010 	Semináre:
Počet : 6
Účasť: 13 zástupcov colnej správy, 2 zástupcovia MH SR
Workshopy: 
Počet: 13
Účasť: 22 zástupcov colnej správy, 1 zástupca MH SR
Pracovné návštevy „Working visits“:
Počet: 19
Účasť: 33 zástupcov colnej správy, 2 zástupcovia MF SR
Riadiace, pracovné a projektové skupiny:
Počet: 93
Účasť: 153 zástupcov colnej správy, 2 zástupcovia MH SR, 5 zástupcov MF SR 
Monitorovacie návštevy:
Počet: 4
Účasť: 4 zástupcovia colnej správy	
FINANČNÉ ÚDAJE ZA ROK 2010	Za rok 2010, čo je finančné obdobie programu od 1. 4. 2010 do 31. 3. 2011, vyčerpala SR z rozpočtu programu Customs 2013 208 211,97 EUR, čo predstavuje 76 % čerpania rozpočtu.	
ZHODNOTENIE REALIZÁCIE PROGRAMU V SR ZA ROK 2010	V roku 2010 zaznamenala SR vo svojej účasti na aktivitách programu Customs 2013 v porovnaní s predchádzajúcim rokom určitý nárast (najmä v súvislosti s účasťou na workshopoch a pracovných návštevách). Tento nárast možno pripísať väčšiemu počtu spoločných aktivít programu, organizovaných jednotlivými členskými krajinami a väčšiemu záujmu zástupcov slovenskej colnej správy využiť nástroj programu - pracovné návštevy v iných účastníckych krajinách programu Customs 2013, na získanie a porovnanie odborných znalostí s inými colnými správami. 

V roku 2010 mala pre SR v rámci aktivít programu významný podiel najmä účasť na jednotlivých riadiacich skupinách so zameraním na problematiku Modernizovaného colného kódexu (ďalej len „MCC“), prípravu textu vykonávacieho predpisu k MCC a všetkých postupov a IT systémov s tým spojených, vrátane úloh na implementácii úloh vyplývajúcich z elektronizácie colníctva. Osobitne išlo o účasť na riadiacej skupine pre elektronické colníctvo so zameraním na legislatívne a IT aspekty, ako aj elektronické systémy v dovoze, vývoze, tranzite a systémy evidencie obchodných subjektov (ICS, ECS, NCTS, EOS). Ďalšie aktivity programu, na ktorých sa SR v roku 2010 zúčastnila, zahŕňajú najmä pracovné skupiny so zameraním na systémy modelovania obchodných postupov, analýzy rizika, schválené hospodárske subjekty, colné priestupky, kontrolu hotovosti, zatrieďovanie tovaru, centrálny elektronický priečinok, ako aj účasť na súvisiacich školiacich aktivitách. 

Vzhľadom na vysokú flexibilnosť programu a jeho nástrojov má Ministerstvo financií SR a colná správa záujem aj naďalej sa zúčastňovať aktivít programu Customs 2013 a podieľať sa na dosahovaní jeho cieľov. 	
KOORDINÁCIA PROGRAMU NA NÁRODNEJ ÚROVNI	Názov programu: Customs 2013
Meno koordinátora: kpt. Ing. Jana Držíková
Inštitúcia: 
COLNÉ RIADITEĽSTVO  SR
Odbor medzinárodných vzťahov
Adresa: Mierová 23, 815 11 Bratislava
Telefón: 02/48 273 142 
Fax: 02/43 29 32 81
e-mail: jana.drzikova@colnasprava.sk 
web: www.colnasprava.sk